KIRJALLINEN KYSYMYS E-0643/03

esittäjä(t): Paul Rübig (PPE-DE) komissiolle

(4. maaliskuuta 2003)

Aihe: Tutkimukseen käytetyt menot ja Basel II -sopimus

Lissabonin prosessissa painotetaan, että teknologiayrityksiltä odotetaan positiivisia impulsseja, erityisesti uusien työpaikkojen luomista. Monien pienten ja keskisuurten teknologiayritysten tutkimus- ja kehitystoimintaan käyttämiä menoja ei kuitenkaan voi kirjata taseen vastaavaa-puolelle vaikka kansainvälinen tilintarkastusstandardi ei aseta tälle mitään estettä mistä johtuen monien yritysten oma pääoma on negatiivinen. Tästä syystä Basel II -sopimuksen pieniä ja keskisuuria teknologiayrityksiä koskevissa määräyksissä täytyy ottaa huomioon, että negatiivinen oma pääoma ei ole seurausta huonosta yrityksen johdosta, vaan on selitettävissä sillä, että varat on käytetty tutkimukseen ja kehitykseen.

Miten pankkien tai luokituslaitosten tällä hetkellä käyttämissä sisäisissä ja ulkoisissa luokitus- ja arviointimenetelmissä huomioidaan tutkimukseen ja kehitykseen käytetyt menot ja yrityksen tekemät investoinnit?

Mitä seurauksia on sillä, että suuret ja paikalliset pankit käyttävät erilaisia menettelyjä luottokelpoisuuden arvioinnissa?

Kuinka paljon on sellaisia yrityksiä, joiden luottokelpoisuus nousee, laskee tai pysyy samana Basel II -sopimuksen kriteerein arvioituna?

Millaisia eroja tässä on eri toimialojen ja yrityskokojen välillä?

Mitä mieltä komissio on näistä pohdinnoista? Aikooko komissio ottaa ne huomioon valmistellessaan Basel II -sopimuksen täytäntöönpanoa Euroopan unionissa?

Frits Bolkesteinin komission puolesta antama vastaus

(10. huhtikuuta 2003)

Arvoisan parlamentinjäsenen esittämät kysymykset ovat tärkeitä Euroopan talouden kannalta. Sovellettaessa uusien pääoman riittävyysvaatimuksia pieniin ja keskisuuriin yrityksiin, joihin kuuluu tietenkin myös teknologiayrityksiä, olisi otettava huomioon yritysten koko. Tämä on komissiolle tärkeä tavoite, jota se on korostanut monissa yhteyksissä. Itse asiassa toiseen tausta-asiakirjaan verrattuna Baselin neuvottelut ovat muuttaneet merkittävästi ehdotusta pk-yritysten kohtelusta. Komissio pyrkii Baselissa käynnissä olevissa neuvotteluissa varmistamaan, että pk-yritysten oikeasuhtainen kohtelu säilytetään.

Parlamentinjäsenen esiin nostamista erityiskysymyksistä voidaan todeta, että uusi asetusehdotus(1) ei sisällä vaatimuksia, joissa määrättäisiin luokituslaitoksille, kuinka niiden pitää kehittää luokitusmenetelmiään tai millaisia tekijöitä niiden on otettava huomioon. Uusissa vaatimuksissa korostetaan vain sitä, että kaikki oleellinen saatavissa oleva tieto on otettava huomioon.

Näin ollen toistaiseksi voimassa olevan Basel II -sopimuksen mukaan jää rahoituslaitosten omalle vastuulle päättää, mitä tekijöitä ne ottavat huomioon ja kuinka eri tekijöitä painotetaan arvioitaessa lainansaajien luottokelpoisuutta. Sama pätee myös kysymykseen siitä, onko rahoituslaitosten luokitusmenetelmissä eroja eri toimialojen ja yrityskokojen välillä.

Basel II -sopimuksen myötä tulee kuitenkin muuttumaan se, että mikäli rahoituslaitos haluaa käyttää omaa sisäistä luokitustaan pakollisten pääomalaskelmien laatimiseen, vastaavan valvojan on tarkistettava tämän luokitusmenetelmän luotettavuus. Tämän pitäisi parantaa näiden menetelmien laatua, eikä sillä pitäisi olla kielteisiä vaikutuksia pk-yrityksiin.

Komissio haluaa vielä korostaa pitävänsä pk-yritysten kohtelua hyvin tärkeänä asiana.

(1) http://europa.eu.int/comm/internal_market/en/finances/capitaladequacy/index.htm.